**Reklāmu, izkārtņu, sludinājumu un citu informatīvu materiālu izvietošana publiskās vietās Daugavpils pilsētā**

**Izkārtne** – reklāma vai reklāmas objekts, kas izvietots tādā nekustamajā īpašumā (zemesgabalā vai būvē), kurā atrodas valsts vai pašvaldības iestāde vai privāta fiziska vai juridiska persona, kura tieši veic saimniecisku darbību, un attiecīgā reklāma vai reklāmas objekts var saturēt informāciju par iestādes vai privātās fiziskās vai juridiskās personas nosaukumu, darbības veidu, darba laiku, pārdodamo produkciju vai sniegtajiem pakalpojumiem un kontaktinformāciju (arī tīmekļa vietnes adresi).

 **Mobilā reklāma** – kustībā esoša reklāma uz īpaši reklāmas izvietošanai izgatavotām vai izmantotām konstrukcijām, kas piestiprinātas pie transportlīdzekļa vai uz tā, un reklāma uz cilvēka pārnēsājama stenda, transparenta un tamlīdzīga palīglīdzekļa, kā arī reklāma uz pasažieru sabiedriskā transportlīdzekļa.

**Reklāmas objekts** – jebkuras formas un jebkura veida priekšmets vai konstrukcija ar piesaisti zemei vai bez tās, kas tiek izmantots vai speciāli veidots reklāmas izvietošanai publiskā vietā vai vietā, kas vērsta pret publisku vietu.

**Tīkla reklāma** – vismaz triju reklāmas objektu sistēma ar piesaisti zemei vai bez tās, kuras izvietošanu publiskās vietās vai vietās, kas vērstas pret publisku vietu, kā saimniecisku darbību veic privāta fiziska vai juridiska persona.

 Saistošie noteikumi nosaka reklāmu, reklāmas objektu, izkārtņu un citu informatīvo materiālu (turpmāk - Reklāma) izvietošanas kārtību un ierobežojumus, kā arī kārtību, kādā veicama Reklāmas izvietošanas uzraudzība un kontrole, un ietver ierobežojumus atbilstoši videi, ēku un būvju arhitektūrai publiskās vietās vai vietās, kas vērstas pret publisku vietu Daugavpils pilsētā.

 Izvietojot Reklāmu, jānodrošina pilsētai raksturīgās arhitektūras un vides saglabāšana, konkrētās teritorijas apbūves un ainavas raksturs un mērogs, kā arī jāievēro prasības, kas noteiktas teritorijas attīstības plānošanas dokumentos. Tā nedrīkst aizsegt skatu uz pilsētas panorāmu, nozīmīgu un vizuāli augstvērtīgu pilsētvides un dabas ainavu, pieminekļiem, valsts aizsargājamo kultūras pieminekļu sarakstā ietvertiem objektiem, baznīcām un ielu perspektīvu.

Persona, kura vēlas izvietot izkārtni, mobilo reklāmu, reklāmas objektu ar piesaisti zemei vai bez tās, tīkla reklāmu, kā arī citu šajos noteikumos neminētu reklāmu (piemēram, gaismas projekciju, afišu, plakātu, sludinājumu) publiskā vietā vai vietā, kas vērsta pret publisku vietu, iesniedz pašvaldībā saskaņošanai reklāmas vai reklāmas objekta projektu.

Pašvaldība izskata reklāmas vai reklāmas objekta projektu un septiņu darbdienu laikā (10 darbdienu laikā, ja pašvaldībai nepieciešams Valsts kultūras pieminekļu aizsardzības inspekcijas saskaņojums) pieņem vienu no šādiem lēmumiem:

* par reklāmas vai reklāmas objekta izvietošanas atļaujas izsniegšanu (ar nosacījumiem vai bez tiem);
* par atteikumu izsniegt reklāmas vai reklāmas objekta izvietošanas atļauju.

Pašvaldības vārdā atļauju Reklāmas vai reklāmas objektu izvietošanai publiskās vietās vai vietās, kas vērstas pret publisku vietu, Ministru kabineta noteiktajā kārtībā izsniedz Daugavpils pilsētas domes Pilsētplānošanas un būvniecības departaments. Atļauja Reklāmai izsniedzama pēc pašvaldības nodevas samaksas, izņemot izkārtnes izvietošanu.

 Daugavpils pilsētā aizliegta patvaļīga Reklāmas vai reklāmas objektu un priekšvēlēšanu aģitācijas materiālu izvietošana. Aizliegts izvietot Reklāmu, kas nav realizēta atbilstoši Reklāmas vai reklāmas objekta, izkārtnes izvietošanas atļaujai pievienotajai Departamentā saskaņotajai skicei vai fotomontāžai. Aizliegts ekspluatēt Reklāmu, ja nav izpildīti atļaujā norādītie nosacījumi. Aizliegta Reklāmas vai reklāmas objekta eksponēšana, kas ir sliktā vizuālā un tehniskā stāvoklī (sarūsējusi, saplīsusi, izbalējusi, notraipīta, ar izgaismojuma defektiem u.tml).

Par šajos noteikumos noteikto prasību neievērošanu personas saucamas pie normatīvajos aktos noteiktās atbildības.

Šo noteikumu ievērošanas uzraudzību un kontroli veic Departaments un Daugavpils pilsētas pašvaldības policija.

**Lasiet arī:**

* Reklāmas likums <http://likumi.lv/doc.php?id=163>

 - 30.10.2012. MK noteikumi Nr.732 "Kārtība, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu” <http://www.likumi.lv/doc.php?id=252464>

 - 16.04.2015. saistošie noteikumi Nr.21 „Par reklāmu, izkārtņu, sludinājumu un citu informatīvo materiālu izvietošanu publiskās vietās Daugavpils pilsētā” [Saistošie noteikumi Nr.21. Par reklāmu, izkārtņu, sludinājumu un citu informatīvo materiālu izvietošanu publiskās vietās Daugavpils pilsētā](http://www.daugavpils.lv/files/components/main_content/files/SN_211.odt)

* Likums par nodokļiem un nodevām <http://likumi.lv/doc.php?id=33946>
* 28.06.2005. MK noteikumi Nr.480 “Noteikumi par kārtību, kādā pašvaldības var uzlikt pašvaldību nodevas” <http://likumi.lv/doc.php?id=111605>
* 14.11.2013. saistošie noteikumi Nr.55 “Par pašvaldības nodevām Daugavpils pilsētā” <http://likumi.lv/doc.php?id=263253>
* Valsts valodas likums <http://www.likumi.lv/doc.php?id=14740>
* Alkoholisko dzērienu aprites likums <http://www.likumi.lv/doc.php?id=88009>
* Azartspēļu un izložu likums <http://likumi.lv/doc.php?id=163>
* Likums "Par kultūras pieminekļu aizsardzību" <http://www.likumi.lv/doc.php?id=72551>
* Administratīvā procesa likums <http://www.likumi.lv/doc.php?id=55567>
* Iesniegumu likums <http://www.likumi.lv/doc.php?id=164501>